ROZHODNUTIE KOMISIE
z 18. decembra 2007,
ktorým sa schvaľuje národný program kontroly salmonely u chovných kŕdľov Gallus gallus predložený Rumunskom
[oznámené pod číslom K(2007) 6354]
(Iba rumunské znenie je autentické)
(2007/874/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 2160/2003 zo 17. novembra 2003 o kontrole salmonely a ostatných špecifikovaných zoonotických pôvodcov pochádzajúcich z potravín (1), a najmä na jeho článok 6 ods. 2,
keďže:
(1)
Cieľom nariadenia (ES) č. 2160/2003 je zabezpečiť, aby sa prijali vhodné a účinné opatrenia zamerané na zisťovanie a kontrolu salmonely a ostatných pôvodcov zoonóz vo všetkých príslušných štádiách výroby, spracovania a distribúcie, a to najmä na úrovni prvovýroby, a aby sa znížil ich výskyt a miera rizika, ktorú predstavujú pre verejné zdravie.
(2)
Nariadením Komisie (ES) č. 1003/2005 z 30. júna 2005, ktorým sa vykonáva nariadenie Rady (ES) č. 2160/2003, pokiaľ ide o cieľ Spoločenstva znížiť prevalenciu určitých sérotypov salmonely u chovných kŕdľov Gallus gallus, a ktorým sa mení a dopĺňa nariadenie (ES) č. 2160/2003 (2), bol stanovený cieľ Spoločenstva znížiť u chovných kŕdľov Gallus gallus na úrovni prvovýroby prevalenciu všetkých sérotypov salmonely s významom pre verejné zdravie.
(3)
V záujme dosiahnutia cieľa Spoločenstva členské štáty majú zriadiť národné programy kontroly salmonely u chovných kŕdľov Gallus gallus a predložiť ich Komisii v súlade s nariadením (ES) č. 2160/2003.
(4)
Rumunsko už predložilo svoj národný program kontroly salmonely u chovných kŕdľov Gallus gallus.
(5)
Zistilo sa, že program predložený Rumunskom je v súlade s príslušnými veterinárnymi právnymi predpismi Spoločenstva, a najmä s nariadením (ES) č. 2160/2003.
(6)
Z tohto dôvodu sa odporúča rumunský národný program kontroly prijať.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Národný program kontroly salmonely u chovných kŕdľov Gallus gallus predložený Rumunskom sa prijíma.
Článok 2
Toto rozhodnutie nadobúda účinnosť 1. januára 2008.
Článok 3
Toto rozhodnutie je určené Rumunsku.
V Bruseli 18. decembra 2007